**КЫРГЫЗ РЕСПУБЛИКАСЫНЫН УЛУТТУК**

**ИЛИМДЕР АКАДЕМИЯСЫ**

**ФИЛОСОФИЯ ЖАНА САЯСИЙ - УКУКТУК ИЗИЛДӨӨЛӨР ИНСТИТУТУ**

**Б.Н.ЕЛЬЦИН атындагы**

**КЫРГЫЗ-РОССИЯЛЫК СЛАВЯН УНИВЕРСИТЕТИ**

**Диссертациялык кеңеш Д.09.14.003**

**Кол жазма укугунда**

**УДК: 101.1(575.2) (043.3)**

**АБЫЛКАСЫМОВА ГУЛЬНАЗ АБАСОВНА**

**КЫРГЫЗДАРДЫН МАКАЛ-ЛАКАПТАРЫНЫН**

**ФИЛОСОФИЯЛЫК МАҢЫЗЫ**

09.00.03 **–** философиянын тарыхы

**Философия илимдеринин кандидаты**

**окумуштуулук даражасын изденип алуу үчүн жазылган диссертациянын авторефераты**

**Бишкек – 2015**

Диссертация Н.Исанов атындагы Кыргыз мамлекеттик курулуш, транспорт жана архитектура университетинин философия жана социалдык-гуманитардык илимдер кафедрасында аткарылды.

|  |  |
| --- | --- |
| **Илимий жетекчиси:** | философия илимдеринин доктору, профессор  **Жумагулов Мааметайып Жумагулович** |
| **Расмий оппоненттери:** | философия илимдеринин доктору, профессор  **Бөкөшов Жамгырбек Бөкөшович** |
|  | философия илимдеринин кандидаты, доцент  **Тоголоков Айбек Мойдунович** |
| **Жетектөөчү мекеме:** | И.Арабаев атындагы Кыргыз мамлекеттик  университетинин философия жана гуманитардык дисциплиналар кафедрасы.  72040 Кыргыз Республикасы, Бишкек шаары, И.Раззаков көчөсү 51. |

Диссертациялык иш 2015-жылдын 30 июнунда саат 12.00 дө Кыргыз Республикасынын Улуттук илимдер академиясынын философия жана саясий-укуктук изилдөөлөр Институту жана Б.Н.Ельцин атындагы Кыргыз-Россиялык (Славян) университетинин алдындагы философия илимдери боюнча докторлук (кандидаттык) жана маданият таануу боюнча кандидаттык диссертацияларды коргоо боюнча түзүлгөн Д.09.14.003 Диссертациялык кеңештин жыйынында корголот. Дареги: 720071, Бишкек шаары, Чүй проспектиси, 265-а.

Диссертация менен Кыргыз Республикасынын Улуттук илимдер академиясынын Борбордук илимий китепканасында таанышууга болот (720071, Бишкек шаары, Чүй проспектиси, 265-а).

Автореферат 2015-жылдын 29 майында таркатылды.

**Диссертациялык кеңештин**

**окумуштуу катчысы, философия**

**илимдеринин доктору Стамова Р.Д.**

**ИШТИН ЖАЛПЫ МҮНӨЗДӨМӨСҮ**

**Изилдөөнүн актуалдуулугу**. Ааламдашуу шартында маданияттын маңызына, функциялануу өзгөчөлүгүнө жана цивилизациялык өнүгүүсүнө кызыгуу, анын баалуулугун өздөштүрүү процесси күчөөдө. Улуттук-этностук маданият, каада-салт, рухий-нравалык, гуманисттик-баалуулук маселелери илимде, эл аралык мамилелер алкагында, гуманитардык билим берүү мейкиндигинде курч коюлуу менен бирге социомаданий идентификациялык процесси салттуу мүнөзгө өттү.

Өлкөбүздүн социалдык-экономикалык, социомаданий жана саясий өзгөрүү шарттарында элдик көөнөрбөс баалуулуктардын системасында рухий мурасты, анын аксиологиялык маани-маңызын үйрөнүү, актуалдуулукка айланууда. Азыркы геосаясий мейкиндикте маданий-руханий нарктуулукту өзүнө сиңирген дөөлөттөрдү үйрөнүү, байытуу, аларды адамдардын зарыл дүйнөсүнө айландыруу, өткөндүн мурас-насилдерине астейдил мамиле жасап, учур талабына үндөшкөн маанилүү жактарын иликтөөгө көңүл буруу зарыл. Демек, соңку мезгилде кыргыз элинин руханий маданиятын, айрыкча рухий мурасын социалдык-экономикалык, маданий-цивилизациялык алкакта, азыркы методологиянын, илимий-теориялык рефлексиянын негизинде жаңыча көз менен карап, аксиологиялык-инновациялык өңүттөрүн, көмүскө жактарын өздөштүрүү зарылдыгы келип чыкты.

Көптөгөн кылымдардан бери «өчпөгөн коломто» катары жашап келген, кутман калкыбыздын катаал турмуш-тиричилигинен пайда болгон, бүтүндөй реалдуулукту, адам болмушун кабылдоону, түшүнүүнү жана этностук аң-сезимдин табиятын мүнөздөгөн, ата-бабаларыбыздын тарыхый-философиялык, этикалык-эстетикалык ой-пикирлерин, түшүнүм-түшүнүктөрүн туюнткан рухий мурастардын маңызын чечмелөөнүн илимий-теориялык баалуулугу артууда. Мындай тарыхый-эпистемологиялык жагдай элдик философиялык таанымдын диалектикасын, этностук аң-сезимдин генезисин жана эволюциясын изилдөөнүн олуттуу бөлүгү болуп саналат.

Кыргыз элинин муундан муунга өтүп келген көөнөрбөс мурастары, маселен, макал-лакаптары анын диний-мифологиялык, эмпирикалык, этикалык-эстетикалык, коомдук-саясий жана табигый, социалдык-маданий чөйрө тууралуу дүйнө таанымын, көз караштар системасын өз ичине камтуу менен философиялык-методологиялык кызыгууну туудурат да, жаңы геосаясий мейкиндикте адамдардын реалдуулуктун маани-маңызын илимий өздөштүрүүсүнүн өзгөчөлүктөрүн логикалык экспликациялоодо өзгөчө роль ойнойт. Бул өңүттө кутман калкыбыздын макал-лакаптарындагы протофилософиялык баалуулуктарды теориялык рефлексиянын деңгээлинде концептуалдуу анализдөө учурдун талабы болуп саналат. Ушуга байланыштуу элдик мурастарды изилдөөнүн методологиялык өңүттөрүн көрсөтүү, макал-лакаптардын келип чыгуу, функциялануу булактарын экспликациялоо илимий-теориялык мааниге ээ. Ошону менен бирге кыргыздардын макал-лакаптарынын табиятына тарыхый-философиялык анализ жүргүзүп, реалдуулукту таанып билүүнүн өзгөчөлүктөрүн, элдик мурастардын мазмунундагы адеп-ахлак парадигмаларын жана макал-лакаптардагы сулуулук дүйнөсүнүн туюнтулушун кароо да кыргыз элинин дүйнө танымынын аксиологиялык ченемдерин аныктоодо маанилүү. Жогоруда айтылгандар изилденүүчү теманын учурдагы актуалдуулугун көрсөтөт.

**Диссертациянын темасынын илимий программалар жана негизги илим изилдөө иштери менен байланышы.** Тема КР УИАнын философия жана саясий-укуктук изилдөөлөр Институтунун илимий иштеринин тематикалык планына кирет.

**Изилдөөнүн объектиси** болуп кыргызмакал-лакаптары саналат. Изилдөөнүн **предмети** катары элдик макал-лакаптардагы философиялык маани-маңызы эсептелет.

**Изилдөөнүн максаты жана милдеттери**. Илимий изилдөөнүн негизги максаты – социомаданий болмуштун диалектикасынын контекстинде кыргыз макал-лакаптарынын маңызын тарыхый-философиялык өңүттөн анализдөө. Белгиленген максатка ылайык диссертациялык иштин төмөнкү милдеттери аныкталды:

- макал-лакаптарды изилдөөнүн тарыхый-методологиялык аспектилерин талдоо;

- элдик мурастардын социомаданий булактарын аныктоо;

- макал-лакаптардын системасындагы натурфилософиялык мазмунду анализдөө;

- макал-лакаптардын табиятындагы адам дүйнөсүн туюнткан адеп-ахлак парадигмаларын иликтөө;

- реалдуулукту эстетикалык кабылдоонун жана өздөштүрүүнүн макал- лакаптардагы туюнтулушун изилдөө.

**Изилдөөнүн илимий жаңылыгы**: Диссертацияда тарыхый-философиялык ой жүгүртүүнүн өнүгүү контекстинде макал-лакаптарда камтылган кыргыз элинин дүйнө түшүнүүсүнө концептуалдык талдоо жүргүзүлдү. Иштин илимий-теориялык маанидеги жаңылыктары катары төмөндөгү логикалык жалпылоолорду кароого болот:

- кыргыздардын рухий мурастарындагы, айрыкча макал-лакаптарындагы дүйнөнү өздөштүрүүсүнүн «философиялуулугун» иликтөөнүн методологиялык, тарыхый-эпистемологиялык багыттары аныкталды;

- кыргыз элинин турмуштук тажрыйбасынан келип чыккан, реалдуулукту чагылдырган макал-лакаптарынын социомаданий булактары көрсөтүлдү;

- демейки аң-сезимдин деңгээлинде, этностук таанымдын контекстинде функцияланган макал-лакаптардагы натурфилософиялык маанайдагы рухий дөөлөттөр талдоого алынды;

- калкыбыздын көчмөн жашоо-турмушунун диалектикасында калыптанган, өнүккөн, баалуулугу арткан макал-лакаптардын мазмунундагы адеп-ахлак парадигмалары иликтенди;

- дүйнөнү эстетикалык кабылдоонун жана өздөштүрүүнүн макал- лакаптарда чагылдырылышынын өзгөчөлүктөрү изилденди.

**Диссертациянын теориялык жана методологиялык негизи.**

Иштин теориялык жана методологиялык негизин диалектикалык логиканын принциптери (жалпы байланыш, өнүгүү, системалуулук, карама-каршылык, детерминизм ж.б), жалпы логикалык методдор (тарыхыйлуулук жана логикалуулук, анализ жана синтез) түздү. Ошондой эле изилденүүчү проблеманын мазмунун ачуу үчүн илимий таанып билүүнүн формалдык-логикалык жана тарыхый-салыштырма ыкмалары, маданий-цивилизациялык- таануучулук, синергетикалык, герменевтикалык усулдар колдонулду.

Изилдөөдө ааламдашуу процессинин контекстинде элдик мурастардын, айрыкча макал-лакаптардын көз караштык, философиялык жана лингвистикалык табияты жөнүндөгү чет өлкөлүк, ошондой эле ата-мекендик изилдөөчүлөрдүн эмгектери кеңири колдонулду.

**Изилдөөнүн теориялык жана практикалык мааниси.**

Диссертациялык иштеги жалпыланаган концептуалдуу жоболор кыргыз элинин өнүгүү тарыхындагы дүйнө таанымынын баалуулугун, реалдуулукту өздөштүрүүсүнүн философиялуулугун, көз караштык мазмунун ырааттуу өздөштүрүүгө жигердүү салым кошмокчу. Ошону менен бирге эле изилденүүчү объектти тарыхый-философиялык өңүттө экпликациялоо элдик мурастардын маани-маңызынын азыркы учурдагы гуманисттик-аксиологиялык ролун аныктоого негиз боло алат.

Диссертациянын теориялык-методологиялык жыйынтыктарын философиянын тарыхы, кыргыз философиясы, этика, эстетика, маданият таануу боюнча атайын курстарды даярдоодо, лекцияларда, семинардык сабактарда таяныч база катары колдонууга болот. Изилдөөдө берилген корутундулар жаш муундарды нравалуулукка, жарандык, улуттук иденттүүлүккө тарбиялоодо рухий булак иретинде пайдаланылышы мүмкүн.

**Коргоого сунушталуучу негизги жоболор:**

1. Философиялык көз караш ар дайым бирдиктүү өнүгүп туруучу система катары жалпыланган логикалык-теориялык концепттер формасында гана туюнтулбастан, айрым учурда дүйнө кубулуштарын руханий-практикалык нукта өздөштүрүү иретинде да берилет. Элдик мурастардын философиясын иликтөөнүн методологиялык өңүттөрү көрсөткөндөй, кыргыз макал-лакаптары – философиялык ойлордун башаты, өзгөчө уюткусу болуп саналат. Макал-лакаптар – элдин турмуш тажрыйбаларынын негизинен алынган, философиялык тереңдикти өзүнө камтыган, элдик даанышмандыктын кенчи. Алар ой жүгүртүүнүн жана дүйнөнү таанып-билүүнүн өзгөчө ыкмасы болуп эсептелет.

2. Реалдуулукту өздөштүрүүнү туюндурган кыргыз элинин макал-лакаптары маданий-цивилизациялык өнүгүүнүн мейкиндик-мезгилдик тутумунда илимге чейинки протофилософиялык түшүнүм-түшүнүктөргө, турмуштук тажрыйбаларга, социалдык акыл-эске, этностук аң-сезимге, жашоо-образына негизделген. Адамдардын курчап турган дүйнөнү баамдап, таанып билүүнүн натыйжасында макал-лакаптар жаралган. Макал-лакаптардын пайда болуу булактары: турмуш-тиричилик, мифтер, мусулманчылыкка чейинки диний ишенимдер, ислам, кеп (сөз) маданияты (оозеки чыгармачылык, эпикалык чыгармалар, башка тилден келген макал-лакаптар ж.б.)

3. Элибиздин табияттагы жана адамдын турмушундагы болуп жаткан өзгөрүүлөрдүн маанисин түшүнүүгө жасаган аракеттери жарандардын эмпирикалык баамдоо-байкоолорунун натыйжасы болуп, макал-лакаптар аркылуу берилген. Табигый айлана-чөйрө, аны менен адам, коом болмуштарынын байланыштары жөнүндөгү жамааттын салттуу кабылдоосу, билими күнүмдүк аң-сезимдин дэңгээлинде калыптанган. Макал-лакаптардагы натурфилософиялык өңүттөгү ой-чабыттар илимий-теориялык концепциялар формасында эмес, көркөм-образдык каражат аркылуу берилүүчү практикалык мааниге ээ.

4. Көчмөн цивилизациясынын өнүгүү шартына ылайык этностук, демейки аң-сезимдин, поэтикалык таанымдын контекстинде функцияланган макал- лакаптардагы социалдык-этикалык көз караштардын, адеп-ахлак парадигмаларынын тарыхый мезгилдин талабына жараша эволюцияланышы баалуулук ориентацияларынын өсүшү менен мүнөздөлгөн. Кыргыздардын макал-лакаптарындагы адеп-ахлак баалуулуктарды анализдөө этикалык ой жүгүртүүнүн алгачкы элементтеринин (принциптер, эрежелер, нормалар ж.б) пайда болуп калыптанышы жөнүндөгү баалуу маалыматтарды берет. Макал-лакаптардагы адеп-ахлак жөнүндөгү ой бүтүмдөр практикалык мораль катары туюнтулат. Көп кылымдык кыргыздардын тарыхынын көркөм эстелиги болгон макал-лакаптар элдин философиялык-этикалык идеяларынын негизин түптөгөн.

5. Дүйнөгө эстетикалык мамиле жасоонун алгачкы формаларынын бири – макал-лакаптар. Жаратылыштын кубулуштарын, алар менен адамдардын татаал карым-катышын жана коомдогу жарандардын ортосундагы өз ара байланыштарды сулуулуктун, кооздуктун чегинде тую, кабылдоолор, элестетүүлөр жашоо тиричиликтин контекстинде макал-лакаптарда чагылдырылган. Алардын мазмунунда туюнтулган көркөмдүк жана сулуулук – бул табияттагы, социумдагы жана адамдардын жашоосундагы болумдарга, мамилелерге мүнөздүү реалдуу маңыз. Кыргыздардын эстетикалык ой-жүгүртүүлөрүн мүнөздөгөн макал-лакаптардын маңызына таандык рухий дөөлөттөр жалпы адамзаттык, этностук мазмунга ээ.

**Изденүүчүнүн жеке салымы**.Изденүүчүнүн жеке салымы кыргыздардын макал-лакаптарынын маңызын тарыхый-философиялык өңүттө талдоо менен мүнөздөлөт.

**Диссертациянын апробацияланышы.**Диссертациянын негизги илимий корутундулары менен жоболору талапкер тарабынан К.Тыныстановтун 110-жылдыгына арналган эл аралык илимий-практикалык конференциянын (Каракол, 2011), академик А.Алтмышбаевдин 100-жылдыгына арналган республикалык илимий-практикалык конференциянын (Бишкек, 2012) материалдарында, Кыргыз Республикасынын Жогорку аттестациялык комиссиясынын интернет-журналында (Бишкек, 2014), «Гуманитарные проблемы современности» (Бишкек, 2012, 2014), Н.Исанов атындагы Кыргыз мамлекеттик курулуш, транспорт жана архитектура университетинин «Жарчысы» (Бишкек, 2014), Абай атындагы Казак Улуттук педагогикалык университетинин «Хабаршы» (Алматы, 2014) аттуу журналдарда апробацияланды.

**Изилдөөнүн негизги жыйынтыгы.** Диссертация философия жана социалдык-гуманитардык илимдер (Н.Исанов атындагы КМКТАУ), философия тарыхы (Ж. Баласагын атындагы КУУ) кафедраларынын кеңейтилген жыйынында, Кыргыз Республикасынын Улуттук илимдер академиясынын философия жана саясий-укуктук изилдөөлөр институтунун философиянын тарыхы бөлүмүнүн кеңейтилген кеңешмесинде талкууланып, коргоого сунушталды.

Илимий изилдөөнүн негизги натыйжалары 7 илимий макалада чагылдырылды.

**Диссертациянын түзүлүшү.** Диссертациялык иш киришүүдөн, эки баптан, беш параграфтан, корутундудан жана пайдаланылган адабияттардын тизмесинен турат. Диссертациялык иштин түзүлүшү изилдөөнүн максаты менен милдеттерин толук чагылдырат.

**ИШТИН НЕГИЗГИ МАЗМУНУ**

**«Киришүүдө»** теманын актуалдуулугу белгиленип, иштин максаты менен милдеттери аныкталды, изилдөөнүн методологиялык жана теориялык негиздери, илимий жаңылыгы, коргоого сунушталган жоболор, диссертациянын теориялык жана практикалык мааниси, апробацияланышы көрсөтүлдү.

**«Элдик мурастарды изилдөөнүн методологиялык негиздери»** аттуу биринчи бапта кыргыздардын көөнөргүс рухий мурастарын изилдөөнүн тарыхый-эпистемологиялык багыттары көрсөтүлдү, макал-лакаптардын социо-маданий булактары иликтенди.

**«Кыргыздардын макал-лакаптарын иликтөөнүн тарыхый-философиялык өңүтү»** деген биринчи параграфта мындай элдик мурастардын көрүнүштөрүнүн маани-маңызы философиялык жана түрдүү социогуманитардык илимдер аркылуу изилдене тургандыгы аныкталды. Илимдер системасында макал-лакаптарды тарыхый-философиялык анализге алуу, алардын социалдык-маданий болмушунун (болумунун) өзгөчөлөгүн ачуу реалдуулуктагы чексиз көрүнүштөрдү, байланыштардын мыйзам-ченемдүүлүктөрүн иликтеген теориялардын, концепциялардын диалектикасында ачык көрүнөт.

Маданий-цивилизациялык өнүгүүнүн логикасы көрсөткөндөй, жаратылыш менен коомдун кубулуштарына болгон көз караштарын адамдар ар кандай ыкмалар менен билдиришкен. Философиялык ойлорду оозеки чыгармачылык аркылуу берүү ошондой усулдардын бири болуп эсептелет. Кыргыз элинин социалдык-философиялык ой дүйнөсүнүн калыптанышы оозеки чыгармачылык аркылуу көркөм-образдуу мүнөздө туюнтулуп, философемалык (философиялык ойлордун философиялык эмес тексттерде берилиши) табияты менен айырмаланат. Ушундан улам кыргыз элинин макал-лакаптарын философиялык талдоого алуу ар бир тарыхый мезгилдеги философиялык ойломдун мүнөзүн терең түшүнүүгө, функциялануу өзгөчөлүгүн аныктоого, социалдык-маданий ролун ачып берүүгө мүмкүндүк түзөт.

Элдик мурастарды тарыхый-философиялык жактан иликтөө маселеси узак эволюцияны басып өттү, аларды мындай өңүттө изилдөөнүн методдору, усулдары илимий билимдердин прогрессине жараша өзгөрүлүп турган. Бул жагдайда макал-лакаптарды түшүнүүнүн традициялык (тилдик фигура катары) жана традициялык эмес (тил менен ой-жүгүртүүнүн өз ара байланышы) түрлөрү каралганы белгилүү.

Философиянын салттуу тарыхында антикалык ойчул Платон конкреттүү дүйнө реалдуу идеялардын «бүдөмүк көрүнүшү» деп эсептеп, көркөм сөз өнөрү менен искусство турмуштун тышкы формасын гана көчүрөт, ал «көлөкөнүн көлөкөсү» деген тыянакка келип, көркөм сөзгө кандайдыр бир деңгээлде терс мамиле жасаган. Аристотелдин «Поэтикасында», «Риторикасында» көркөм сөз өнөрүнүн эстетикалык, аксиологиялык жана номинативдик функцияларына өзгөчө маани берилген дагы көркөм сөз өнөрү, дегеле адабий чыгармачылык тааным реалдуулукка болгон мамилелер менен байланышы жок деп түшүнүлгөн. Ал эми Орто кылымда Батыш Европада көркөм образ теологиялык концепциянын таасиринде болгондуктан рухий маданияттын маңызы «кудай акылы», аң-сезимден тыш «объективдүү» интеллект менен байланышта каралган. Кайра Жаралуу доорунда тил теориясынын калыптана башташынан тартып тил, адабият проблемасы азыноолок иликтене баштайт. Немецтик классикалык философиянын алкагында В.Гердердин философиялык идеялары өнүгүп, тил илимине, адабиятка өзгөчө маани берилгендиги белгилүү. Бул жагдайда В.Гердер тилдин, ой-жүгүртүүнүн жана маданияттын тыгыз байланышы жөнүндөгү өзүнүн пикирин макалга аныктама берүү аркылуу билдирген: «Пословицы – это зеркало образа мыслей народа». И.Канттын, Г.Гегельдин, В.Гердердин идеяларына таянуу аркылуу В.Гумбольдт тилди жөн гана маалымат берүүнүн куралы эмес, улуттун туюм-түшүнүгүнүн уюткусу, анын маданиятынын мөөр тамгасы катары караган.

XIX кылымдын акырынан тартып XX кылымдын башынан бери карай Европада тил илимине карата өзгөчө мамиленин табиятын ачууга көңүл бурулат. Бул учурда философиялык ойлордун борборунда конкреттүү адамдын иррационалдык дүйнөcү же анын элестөөсү, сокур сезими, интуциясы ж.б касиеттер турушу керек деген тенденция өнүккөн. Ошондуктан ойломдун тилин, маанисин учурга ылайык иликтөө зарылдыгы Э.Кассирер, К.Юнг, Ф.Ницше, М. Хайдеггер, В.Витгенштейн тарабынан белгиленген.

Ошону менен бирге XX кылымдын соңунда көптөгөн маданият таануучулар (Г.З.Апресян, В.Н.Телия, Э.Тэйлор), лингвисттер (Э.Сепир, Ф.И.Буслаев, Е.М.Мелетинский, Ю.Н.Караулов, А.А.Потебня, А.Н.Веселовский, В.М.Жирмунский), психологдор (Л.С.Выготский, А.Р.Лурия) макал-лакаптардын этнолингвистикалык, этнопсихологиялык, маңызына көңүл бурушкан.

Дүйнөлүк философиялык салттуулуктун алкагында рухий дөөлөттөр, макал-лакаптар системасы, алардын маани-маңызы тууралуу чет элдик баалуулуктарды эске алуу менен кыргыз элинин коомдук-философиялык ойлору негизинен оозеки чыгармачылык аркылуу берилгендигин жана лирикалык-поэтикалык аң-сезим менен жуурулушуп, дүйнөнү түшүнүүнүн, көбүн эсе, руханий-практикалык жолунда өнүккөндүгүн белгилөө зарыл. Калкыбыздын көчмөн жашоо-турмушунун диалектикасында калыптанып, функцияланган макал-лакаптардын мазмунунда баалуу философиялык ойлор камтылгандыгы ата мекендик философ-тарыхчылардын көңүлүнүн борборунда турган.

Кыргыз элинин макал-лакаптарында камтылган философиялык ойду ачып берүү максатындагы алгачкы изилдөөлөр өлкөбүздүн улуттук илимий философиясынын негиздөөчүсү академик А.А.Алтмышбаевге таандык. Анын эмгектеринде биздин этносубуздун коомдук-философиялык ойлорунун өнүгүүсү изилденип, кыргыздардын маданиятынын калыптанышына анализ жүргүзүлүп, элибиздин макал-лакаптары алгачкы жолу философиялык талдоонун объектисине айланат. А.А.Алтмышбаевдин макал-лакаптар жөнүндөгү омоктуу идеяларын өнүктүрүү менен Б.А.Аманалиев коомдук-саясий жана философиялык ойлорду өздөштүрүү тарыхында биринчилерден болуп Калыгулдун, Арстанбектин, Молдо Кылычтын, Т.Сатылгановдун, Тоголок Молдонун, Б.Алыкуловдун, Жеңижоктун ж.б чыгармаларындагы макал-лакаптарды талдоо аркылуу калкыбыздын руханий турмушунун өнүгүшүнө бүтүндөй тарыхый философиялык мүнөздөмө берүүгө аракеттенген. Элдик акындардын чыгармачылыгын талдоо менен А.А.Алтмышбаев жана Б.Аманалиев ж.б изилдөөчүлөр макал-лакаптарга сиңирилген реалисттик ойлор, түшүнүм-түшүнүктөр демейки аң-сезимдин негизинде, дүйнөнү түздүн-түз рухий практикалык жактан өздөштүрүүнүн жүрүшүндө калыптангандыгын аныкташкан.

Жаңы геосаясий-мейкиндиктеги өлкөбүздүн эгемендүүлүгүнүн шартында кыргыздардын социалдык-философиялык ойлом тарыхын изилдөөдө методологиялык проблемаларды чечүүнүн жаңыча ыкмалары ишке ашырыла баштагандыгын, мурастаануучулук идеялардын кайра жаралышын эске алуу менен академик А.Ч. Какеев элибиздин философиялык ойлорунун өнүгүш проблемаларын анын нарк-насилдеринин, дөөлөттөрүнүн контекстинде караган. Ал оозеки чыгармачылыкты, айрыкча макал-лакаптар дүйнөсүн терең үйрөнүп өздөштүрүүгө багытталган тарыхый-философиялык изилдөөлөрдү жүргүзүүнүн объективдүү зарылдыгын мындайча белгилеген: «В кыргызских пословицах и поговорках нетрудно увидеть предпосылки зарождения этики как науки о нравственности. Естественно обыденный опыт, здравый смысл еще не есть философия, но он есть одно из необходимых условий» (Какеев А.Ч. История философской науки в Кыргызстане.-Бишкек, 2012.-С.44.) Академик А.А. Салиев өзүнүн эмгектеринде оозеки чыгармалардын эстетикалык касиеттерин, коом турмушундагы маанисин, көркөм кабылдоонун өзгөчөлүгүн, ойлоонун табияты жана анын система катары көрүнүшү жөнүндөгү маселелерди, улуттук рухий маданияттын түрдүү жактарын илимий-теориялык деңгээлде терең изилдеген. Ал тил менен ойлом ар дайым өз ара байланышта, бирдиктүү аракетте болоорун анализдеген. Т.Т.Аскаров макал-лакаптардын негизинде кыргыз элинин эстетикалык кабылдоосуна, анын улуттук этникалык өзгөчөлүктөрүнө, жашоодогу сонундук, асылдык кубулуштарына теориялык-методологиялык өңүттө иликтөө жүргүзгөн. Изилдөөчү көркөм ой жана эстетико-философиялык ой эриш аркак, чырмалышкан түрдө жашагандыгын, аларды бири-биринен ажыратып, бөлүп алып талдоого мүмкүн эместиги, бул сапат адам баласынын ой-жүгүртүүсүнө тубаса мүнөздүү экендиги жөнүндө пикирин ишенимдүү белгилеген. А.А.Бекбоев көчмөн турмуштун, жашоо-ойлом өзгөчөлүгүнө, менталитетине, тааным сересине жараша кыргыздардын дүйнө түшүнүүсү (демейки аң-сезимдин деңгээлинде, салттуу социомаданий тажрыйбанын өңүтүндө) көп кырдуу пикирлердин, көз караштардын, акыл-ойдун ж.б. рух көрүнүштөрүнүн тарыхый-конкреттүү формалары аркылуу берилээрин, алар кандайдыр бир абстракциялар, ой дүрмөттөр түрүндө элдик оозеки чыгармачылыкта туюнтулаарын көрсөткөн. Кыргызстандын улуттук философиясындагы онтологиялык, гносеологиялык жана аксиологиялык проблемаларды иликтөөдө Ж.Б.Бөкөшов өз салымын кошкон. Анын эмгектеринде таанып билүү жана турмуштук ишмердүүлүктөгү байланыштар, тил менен аң-сезимдин өз ара катыш проблемалары иликтенет. Ы.М.Мукасов элибиздин социалдык-философиялык, этикалык-эстетикалык көз караштарына токтолуп, алардагы нарк-насилдерди, рухий кенчтерди концептуалдуу анализге алган.

Макал-лакаптардын маани-маңызын, алардагы чагылдырылган ойлордун түрдүү аспектилерин лингвистикалык өңүттө кароодо айрым изилдөөчүлөрдүн маселен, К.К.Юдахиндин, Б.Керимжанованын, К.Мифтаковдун, С.Закировдун К.З.Зулпукаровдун, З.К.Дербишеванын, А.Өмуралиеванын эмгектери чоң салым кошушкан.

**«Элдик мурастардын социомаданий булактары»** аттуу экинчи параграфта кыргыздардын макал-лакаптарынын келип чыгышынын, өнүгүшүнүн жана калыптанышынын өбөлгөлөрү анализденди.

Этносубуздун макал-лакаптарынын жаралышы, калыптанышы кандайдыр бир деңгээлде дүйнө элдеринин оозеки чыгармачылыгындагы салттарына жакын. Анткени байыркы жамааттык түзүлүш бардык калктардын жашоосунда бирдей баскычты басып өткөндүктөн, алардын аң сезиминин өнүгүү жолунда да традициялуу жалпылыктын болушун четке какпайт, тескеринче, бул тарыхый мыйзамдуулукту түзүп, салттуулуктун чегинде макал-лакаптардын келип чыгышын шарттайт.

Элибиздин көөнөргүс рухий байлыгы, оозеки чыгармачылыгынын баалуу бөлүгү болгон макал-лакаптардын жаралуу, калыптануу тарыхы адамдардын туюм-сезими, ой жүгүртүүсү башат алган байыркы доорлорго барып такалат. Тарыхый өнүгүүнүн алгачкы баскычында калктын жамааттык жашоо тиричилигин көркөм образдуу кабыл алууда макал-лакаптар жеке жана коллективдүү чыгармачылыктын диалектикалык биримдигинде пайда болушкан. Байыртадан баштап эле адамдар өздөрүнүн жашоо-турмушунда курчап турган дүйнөнү үзгүлтүксүз түрдө кабылдоонун, элестетүүнүн негизинде тажрыйба топтоп, билим жыйнап, «дүйнөнүн элесин» түзө башташкан. Чыныгы реалдуулук тууралуу толук маалымат ала алышпаса да, жашоого, күнүмдүк тиричиликке, маданий баалуулуктарды жаратууга байланыштуу элестөөлөргө, көргөн-билгендерди жалпылоо жөндөмдүүлүктөрүнө жетүүгө аракеттенишкен, натыйжада көөнөрбөс элдик оозеки чыгармачылыктын үлгүлөрү – элдик мурастар, макал-лакаптар пайда болгон. Кыргыз макал-лакаптары өзүнүн пайда болуу, калыптануу жана өсүү жолунда калктын дүйнө таанымын, көз карашын, тарыхый-маданий тажрыйбасын, философиялык ой-чабытын, этикалык-эстетикалык дүйнө кабылдоосун, этностук психологиясын, традициясын, географиялык аймагын чагылдырып келет. Алар коомдук турмуштун катаал логикасынан, мейкиндик, мезгилдик өтмө катар, кыйма-чийме жалгашуунан өзөк алып, анын бардык сферасын терең жана кеңири камтышат. Тааныш эмес, нерселер, турмуш чындыгынан алыс турган көрүнүштөр, кубулуштар макал-лакаптарда дээрлик кездешпейт.

Макал-лакаптардын келип чыгышынын субстанциялык башаты – реалдуулукка карата болгон сүбъективдүү көз караш. Бул өңүттө макал-лакаптардын маңыз, мазмунунда камтылган ойлор болмуштун түрдүү формаларынын реалдуу дүйнөнүн адамдардын аң-сезимге таасир этишинен, чагылышынан жаралат, реалдуулуктагы тарыхый окуя, предметтер, процесстер жана социалдык мамилелер аң-сезимдин «призмасынан», акыл-эс таразасынан өткөрүлүп, рефлексияланат. Мындай жагдайдан макал-лакаптардын пайда болуу булактары катары төмөндөгүлөрдү атоого болот: турмуш-тиричилик, мифтер, мусулманчылыкка чейинки диний ишенимдер, ислам, кеп маданияты (оозеки чыгармачылык, эпикалык чыгармалар, башка тилден келген макал-лакаптар).

Макал-лакаптардын жаралышынын булагы – бул турмуш-тиричилик. Байыртадан бери эле ата-бабаларыбыз практикалык иш-аракеттеринин жардамы менен реалдуулуктагы байланыштарды, мамилелерди, өзүлөрүнүн табигый, коомдук жана маданий-рухий маңызын аныктоого, түшүндүрүүгө аракеттенишкен. Ушунун натыйжасында жалпы эле дүйнө же табияттын кубулуштары, жана калктын жашоо-турмушу тууралуу алгачкы баалуу маалыматтары, элестери оозеки формада жаралып, макал-лакаптарда сакталып калган, маселен: «Көп көчүрүлгөн дарак бүрдөбөйт», «Тоолуу жер-аңсыз болбойт, көчмөн эл малсыз болбойт», «Тазалык — соолук белгиси, соолук—байлык белгиси» ж.б.

Байыркы кыргыздардын дүйнө таанымы, элестөөлөрү жана кыял-чабыттары алгачкы түшүнүм-түшүнүктөргө негизделген. Ата-бабаларыбыздын реалдуулукту өздөштүрүүсүндө өзгөчө орунду мифтик кыял-чабыттар, исламга чейинки ишенимдер ээлешкендиги белгилүү. Дүйнө көрүнүштөрүн таануунун башатын түзгөн бул кубулуштар күнүмдүк жашоо-турмуш образына, материалдык жана рухий маданиятка терең из калтырып, макал-лакаптардын жаралышына өбөлгө түзүшкөн. Маселен, теңирчилик («Теңирим бизге чатыр»); тотемизм («Пейли жакшы кем болбойт, пири болбой эл болбойт», «Куш төрөсү - буудайык, ит төрөсү – кумайык»); фетишизм («Ак бар үйдө – береке бар»); шаманизм («Арбак ыраазы болбой, тирүү жарыбайт»); анимизм («Жетинин бири кыдыр», «Үч адам бар жерде кызыр бар») ж.б. Мусулманчылыкка чейинки диний ишенимдер көркөм образдуу түрүндө болсо да, айлана-чөйрөдөгү кубулуштарды түшүнүүгө жасаган алгачкы ой жүгүртүүлөрүн чагылдырып турат.

Исламдын Кыргызстанда жайылышы кыргыз элинин реалдуулукту таанымынын эволюциясына олуттуу таасир тийгизип, айрым макал-лакаптардын келип чыгышына себеп болгон. «Бейиштин суусун укмак бар, көрмөк жок», «Алы жок акыретчил», «Тиги дүйнөнүн бейишинен, бул дүйнөнүн кейиши артык», ж.б. макалдардын мазмуну көрсөткөндөй, элибиздин эркин ойлоосунун жогорку деңгээли ислам дининин кыргыз калкынын арасында терең сиңип кетпегендигин күбөлөндүрөт. Ошондой болсо да адеп-ахлактык мамилелер түздөн-түз исламдык ишенимдерден азыктанып тургандыгын көрсөткөн макал-лакаптар кездешпей койбойт: «Молдо менен жүрсөң, ыймандуулук озор, араба менен жүрсөң, ыйманың тосор» ж.б.

Макал-лакаптардын келип чыгышында оозеки чыгармачылык өзгөчө мааниге ээ. Маданий-цивилизациялык өнүгүүдөгү кыргыз элинин тил, кеп маданиятындагы баалуулуктарды мурастаган даанышман-ойчулдардын, акылман инсандардын макал-лакаптардын жаралып, өнүгүшүндөгү орду маанилүү. Мисалы: «Ырыс алды ынтымак, ынтымагың жок болсо, алдыңдан таяр алтын так» (Калыгул), «Жаркырап жайнаган кыз – үйдүн көркү» (Барпы), «Бакыт - чыгаандардыкы: бир жеңден кол, бир жакадан баш чыгаргандардыкы» (Нурмолдо) «Сабырдын түбү сары алтын, саргарган жетээр муратка, сабырсыз калаар уятка» (Асан Кайгы) ж.б.

Жалпысынан, макал-лакаптардын калыптанышы, функцияланышы турмуштук тажрыйба менен шартталган. Алардын жаралыш процесси үзгүлтүксүз ырааттуу көрүнүш. Алар алгачкы коомдук түзүлүштөн тартып ар бир доордун мүнөзүнө жараша тынымсыз өзгөрүп турат. Алар улам кийинки шартка «ылайыкташып», талабына жооп берип, таасирин тийгизип, өзүлөрүнүн көз караштык, таанымдык, гуманисттик жана аксиологиялык баалуулуктарын арттырып, калктын, ар бир жарандын рухий дүйнөсүнүн өзөгүн түзүп келет.

**«Макал, лакаптардагы философиялуулук»** деген экинчи бапта элдик макал-лакаптарда камтылган маани-маңызга тарыхый-философиялык анализ жүрүзүлүү менен реалдуулукту натурфилософиялык жана социалдык- этикалык, эстетикалык өздөштүрүү өзгөчөлүктөрү изилденди.

**«Макал-лакаптардагы натурфилософиялык мазмун»** аттуу биринчи параграфта этносубуздун натурфилософиялык дүйнө түшүнүүсү көптөгөн макал-лакаптар аркылуу туюнтулгандыгы иликтенди.

Кыргыздардын айлана-чөйрөнүн касиет-сырын, «кулк-мүнөзүн» билишке ынтызарлыгы онтологиялык, гносеологиялык жана натурфилософиялык өңүттөгү макал-лакаптары аркылуу берилип, маданий-рухий дөөлөткө айланган. Кутман элибиздин жаратылышты, анын көп кырдуу көрүнүштөрүн сезимтал-рационалдык маанайда түшүнүүсүндөгү философиялык «дүрмөттөр», баалуу мүнөздөмөлөр жана рухий-интеллектуалдык ориентациялар макал-лакаптар түрүндө пайда болгондугу белгилүү. Бул өңүттөгү мурастардын мазмунундагы рухий баалуулуктар табиятты, аны менен адамдардын биримдигин таанып билүү үчүн өзгөчө роль ойногон. Калкыбыздын көчмөн жашоо-тиричилиги жаратылыштын курчоосунда болуп, ага шайкеш келгендиктен, макал-лакаптар жаныбарлардын, аба-ырайынын өзгөчөлүктөрүн, өсүмдүктөрдүн түрлөрүн, минералдарды таанууну туюндурган.

Кыргыз элинин макал-лакаптарында чагылдырылгандай, аалам эң баалуу нерсе, адам – ааламдын падышасы эмес, ага өзүнүн эркин таңуулап, «баш ийдирип» өз каалагандай пайдалана албайт. Кыргыздар көчмөндүү тиричиликтин шартында табияттын кайталангыстыгына, асылдыгына, татаал түзүлүшүнө, баалуулугуна, адамдардын, социалдык чөйрөнүн өнүгүшүнүн табигый булагы экендигине айрыкча маани беришкен. Табият адамдардын жашоосундагы негизги ролду ойногонун, бүтүндөй адамдар биосферанын ажырагыс бөлүгү экенин сезип, түшүнүп кыргыздар жаратылышка аяр сарамжал мамиле жасап келишкен. Адамдар менен табият оросундагы мамилелерди жөндөөчү өзүнчө система – тыю салуулар иштелип чыккан, маселен: «Суу менен ойнобо — чөгөсүң, от менен ойнобо — күйөсүң», «Суу ичкен кудукка түкүрбө» ж.б.

Натурфилософиядагы негизги маселе катары асман менен адамдардын ортосундагы ажырагыс мамиле, дүйнө түзүлүшүндөгү адамдарын орду жөнүндөгү окуу эсептелген. Реалдуулукту адамдарга байланыштуу кароо менен, кыргыздар адамдарды табиятка карама-каршы коюшпайт, тескерисинче адамдардын жашоосунун аалам менен тыгыз байланышта болушу жөнүндөгү идея макал-лакаптарда даана берилет, б.а. аларда табият менен адамдардын өз ара биримдиги, гармониясы жана салыштырмалуу өз алдынчалуулугу тууралуу ойлор чагылдырылган. Маселен, «Иттин ээси болсо, карышкырдын Теңири бар» деген макалда адам болмушу («микрокосмос») өзүнчө кайталангыс «киши» табияты катары каралып, анын ааламдын, космостун же жаратылыштын («макрокосмостун») алкагында алган орду жөнүндөгү маани туюнтулган.

Кыргыздардын дүйнө кабылдоосунда табият дайыма кыймылда, өсүп-өнүгүүдө болот. Ушуга байланыштуу калкыбыздын диалектикалык маанайдагы дүйнө түшүнүүлөрү, айрыкча табиятты өздөштүрүүлөрү демейки аң-сезимдин деңгээлинде, негизинен этностук маанайда муундан-муунга сакталып берилген макал-лакаптарда көркөм образдуу чагылдырылган. Элдик мурастарда айтылган «Бүгүн көргөн эртең жок, атана, кокуй дүйнө – шок», – деген макалда маанилүү ой-чабыт камтылып турат. Нечендеген кылымдардын кыйырындагы тажрыйбанын негизинде пайда болгон аталган макалдын мазмунунда «дүйнө» – бул нерселердин кыймылынын, өзгөрүүлөрүнүн, жаңыланууларынын, тынымсыз өз ара арекеттенишүүлөрүнүн учу кыйры жок процесси.

«Дүйнө» түшүнүгү ааламды, жерди, аны бир бүтүн катары мүнөздөөчү предметтерди, процесстерди, кубулуштарды жана жашоо-турмуштун айрым көрүнүштөрүн белгилөө үчүн төмөндөгүдөй мааниде колдонулат: 1) Дүйнө бизди курчап турган чексиз жана түбөлүктүү мейкиндик («Дүйнөнү көргөн күн, кыдырган шамал»); 2) Дүйнөнүн (табияттын) активдүү өздөштүрүлүшү, адамдардын акыл-эси ойлоп таап, алардын колунан жаралган нерселер («Дүнүйө адамды таппайт, дүнүйөнү адам табат»); 3) Коомдук турмуш («Байга бар дүйнө, кедейге кем дүйнө»); 4) Индивидуумдун турмушу, «адамдын дүйнөсү» («Эки эргежелге дүйнө тар», «Өтүгүң тар болсо, дүйнөнүн кеңдигинен не пайда»). Ушуга байланыштуу айрым макал-лакаптарда дүйнөнүн түбөлүктүүлүгү, кайталангыстыгы менен катар эле кишинин төрөлүшү, өсүшү, өзгөрүшү жана өлүмү табигый зарылдык, мыйзамдуулук иретинде чагылдырылган: «Өмүр бар жерде өлүм бар», «Өтпөс өмүр, сынбас темир болбойт». Аталган этностук мурастарда адамдардын башка жаныбарлардан айырмаланып, акыл-эстүү жандык катары өзүнүн басып өткөн турмуш жолун, өмүрүнүн чектүүлүгүн сезе, туя тургандыгы туюнтулган.

Элдик макал-лакаптарда дүйнөнүн же жаратылыштын сүрөттөлүшү, негизинен, объективдүү түрдө көрсөтүлүп, чыныгы реалдуулук кандай иллюзиялык маанайда түшүндүрүлбөсүн, өзү кандай болсо, так ошондой кабылданып, элестетилет, мындай жагдайда жер, суу, аба, от адамдардын жашоосу үчүн эң зарыл болгон башаттар катары бааланат. Кыргыздар курчап турган дүйнө бүтүндөй эле жашоонун негизи болгон төрт материалдык башталмадан (Жер, Аба, Суу, жана Оттон) турат деп эсептешкен. Башбашталмалар өз касиеттери боюнча сапаттык жактан өз ара айырмаланышып эле турбастан, бири-бири менен тыгыз байланышта болушат: «Жерге түшкөн гүл болот, отко түшкөн күл болот», «Суу менен келген жел менен кетет» ж.б. Бул баалуу ой-бүтүмдөрдө табияттагы өз ара байланыштар, кыймыл, өзгөрүү жана бир абалдан экинчи бир абалга өтүшү жөнүндөгү идеялар орун алган.

**«Элдик мурастардын табиятындагы адеп-ахлак парадигмалары»** аттуу экинчи параграфта социалдык реалдуулукту, адам дүйнөсүн нравалык жактан өздөштүрүү өзгөчөлүктөрүнүн кыргыз макал-лакаптарда чагылдырылышына талдоо жүргүзүлдү.

Маданий-цивилизациялык өнүгүүнүн диалектикасы көрсөткөндөй, адеп-ахлак баалуулуктары макал-лакаптардын мазмунунда укуктук-нормалар аркылуу жөндөлүп турбаганы менен алар ар дайым коллективдик пикирдин күчү аркылуу коомдун, жамааттын көзөмөлүндө болуп, өз баасын алып турат жана социалдык турмуштун бардык сфераларында жарандардын жүрүм-турумун багыттап, зарыл социалдык функцияларды аткарат. Моралдык нарк-насилдер этностук аң-сезимдин деңгээлинде күнүмдүк, турмуштук тажрыйбага негизделип элдик макал-лакаптарда адекваттуу туюнтулаары мыйзамдуу көрүнүш.

Кыргыз элинин социалдык-этикалык ойлорунун тарыхы негизинен жакшылык менен жамандыктын ортосундагы келишпес күрөштү мүнөздөөрү белгилүү. Ошондуктан этносубуздун дүйнө кабылдоосунда жакшылык жана жамандык бир бүтүндүктү түзгөн, б.а. жакшылыкты жамандык дайыма коштоп жүрөт, жамандыктын болуусу жакшылыктын пайда болушуна өбөлгө катары элестетилет. Бул көрүнүш элдик мураста «Жакшылык менен жамандык тизгиндеш» деген идея менен туюнтулган. Калкыбыздын макал-лакаптарында камтылган жакшылык жана жамандык феномендерин тарыхый-философиялык нукта иликтөө, дегеле адам менен дүйнөнүн өз ара байланыш механизмдерин, бир гана атуулдун маданий-нравалык активдүүлүгүн көрсөтпөй тургандыгын, ошондой эле жарандардын өзүнө, табиятка, коомго, жааматка болгон мамилелеринин маанилүүлүгүн түшүнүүгө мүмкүндүк берет.

Көчмөн жашоо-тиричилигинин контексттинде макал-лакаптар элдин турмуштук тажрыйбасынын көп түрдүү жана карама-каршылыктуу жактарын көркөм образдуу аныктап туюнтаары белгилүү. Кыргыздардын макал-лакаптар дүйнөсүндө «жакшылык» менен «жамандык» категориялары төмөндөгүдөй антимониялар аркылуу берилет: «адамгерчилик» («Атаңды өлтүргөнгө энеңди бер») – «адамгерчиликсиздик» («Муш бергенге аш берген намыссыз» ж.б.); «эмгекчилдик» («Адал эмгек абийир таптырат, арам эмгек азабын тарттырат» ж.б.) – «жалкоолук» («Жалкоолук шорду кыйнатат, ак эмгек майды чайнатат», ж.б.); «мекенчилдик» («Мекендин бактысы өмүрдөн кымбат» ж.б.) – «улутчулдук» («Өз камын ойлогон өспөйт, эл камын ойлогон көктөйт» ж.б.); «достук» «Тирүүлүктин күчү бирдикте» ж.б.) – «кастык» («Кастыктын түбү көмүр, достуктун түбү – өмүр» ж.б.); «билимдүүлүк» («Адам - акылы менен адам», «Билим — ырыс азыгы» ж.б.) – «билимсиздик» ( «Билимсиз адам мөмөсүз дарак» ж.б.); «чынчылдык» («Чындык алтындан кымбат» ж.б.) – калпычылык ( «Кайгы өмүрдү кесет, калп ырысты кесет» ж.б.). Аталган макал-лакаптарда адамзаттык, этностук жана индивидуалдык мүдөө-кызыкчылыктардын айкалышынын, шайкештигинин, элдик биримдиктин, тынчтыктын моралдык ченемине, нарктуулугуна маани берилип, алар адам болушундагы негизги зарыл нравалык сапаттар катары туюнтулган. Дегеле бул жагдайдагы элдик мурастарда «жакшылык», «жамандык» көрүнүштөрү, адамдардын табиятындагы жаман-жакшы касиеттер иретинде бири-бирине каршы коюлуп, жаман касиеттерди тануу менен жакшы белгилерди, мүнөздөрдү таануу, адеп-ахлактык сапаттарды ар бир жарандын өзүнө сиңирип алуу маселесинин маанилүүлүгү көрсөтүлгөн.

Кыргыздардын адеп-ахлактык, гуманисттик даанышмандыгы, адамдардын жакшылыкка жетүү үчүн ишенимдүү куралы – сабырдуулук, толеранттуулук, айкөлдүк болуш керек деген акыл-ой уюткулары «Сабырдын түбү сары алтын» деген макалда кылымдарды карытып жашап келет.

Кыргыздардын ишениминде адамдардын моралдык сапаттары коомдук чөйрө менен шартталган. «Ийри жыгач түз болот, теске салып оңдосо» деп айтылгандай, кыргыз макал-лакаптарынын көпчүлүгүнүн түпкү маани-маңызында адеп-ахлак баалуулуктар адамдын аң-сезиминин өнүгүү процессинде, тынымсыз жүргүзүлгөн таалим-тарбиянын жана өзүн-өзү тарбиялоонун, өз рухий асыл наркын үзгүлтүксүз өнүктүрүүнүн жүрүшүндө калыптанат деген ой-корутунду жатат. Ошол эле учурда, «Атасы жиндинин бири жинди, энеси жиндинин баары жинди» деген макал көрсөткөндөй, калкыбыз адамдардын коомдук касиеттеринен сырткары биологиялык сапаттарына да маани бергендиги байкалат.

Элдик мурастардын эволюциялык табияты, көз караштык, аксиологиялык маңызы туюнткандай, коомдун өнүгүүнүн алгачкы этабындагы эң биринчи адеп-ахлактуулуктун эрежеси болуп талион принциби эсептелген. Адеп-ахлактуулуктун тарыхый калыптануусунда адамдын аң-сезимине бекем орногон нравалуулуктун мааниси «Канга кан, жанга жан» деген макалда берилген. Талион принциби маданий-цивилизациялык өнүгүүнүн жүрүшүндө адамдар ортосундагы мамилелерди жөндөштүрүүгө шарт түзүү менен өзүнүн реалдуу функцияланышында убакыт өткөн сайын өзгөрүштөргө учурайт. Өз кезегинде тарыхый шарттарга ылайыктала бул жобо алтын эрежеге трансформацияланган. Адеп-ахлактын улуу принциби («алтын эреже») коомдук аң-сезимге мындай макал түрүндө сиңирилген: «Бирөөгө ороо казсаң, өзүң түшөсүң».

Элдин турмуш тажрыйбасынан келип чыккан түшүнүмдөр бара-бара адамдардын жашоо-турмушундагы айрым социалдык-этикалык маселелерди чагылдырган макал-лакаптардын пайда болушуна алып келген. «Бетеге кетет бел калат, бектер кетет эл калат», «Башчы дурус болбосо – журт бузулат, соода дурус болбосо – нарк бузулат» аталган макалдардын мазмуну көрсөткөндөй, кыргыздар турмуштук кубулуштарга идеядан улам барышкан эмес, тескерисинче, социалдык чөйрөдөгү окуяларды баалоо аркылуу айрым философиялык, коомдук-саясий жоболорго багыт алышкан. Кыргыз элинин макал-лакаптарында туюнтулган социалдык болмуш, жашоо-турмуш агымы жөнүндөгү ой-жүгүртүүлөрүндө күнүмдүк тажрыйбага негизделген жөнөкөй турмуштук акылмандык көрүнөт.

**«Макал-лакаптарда сулуулук дүйнөсүнүн туюнтулушу»** аттуу үчүнчү параграфта дүйнөнү эстетикалык кабылдоонун жана өздөштүрүүнүн макал- лакаптарда чагылдырылышы анализденди.

Дүйнөгө карата социалдык-эстетикалык көз караштардын туюнтулушунун эң эле алгачкы формаларына макал-лакаптар кирет. Алар жааматтардын тарыхый-маданий өнүгүүнүн негизги баскычтарын, адамдар менен дүйнөнүн өз ара мамилелеринин эволюциясын, атуулдардын дүйнө таанымынын өзгөчөлүктөрүн улуттун этносоциалдык эске тутуусун гана туюнтпастан, дүйнөнү эстетикалык нукта кабылдоонун жана өздөштүрүүнүн татаал, табиятын дагы билдирет. Макал-лакаптарда «сулуулук», «көрксүздүк», «трагедиялуулук», «комедиялуулук», «көтөрүңкүлүк», «пастык» өңдүү эстетикалык түшүнүктөрдүн туюнтулушу өзгөчө мааниге ээ.

Макал-лакаптар топтому эстетикалык мазмуну, жалпылоо дарамети жана ырааттуулугу боюнча профессионалдык эстетикалык эмгектердин деңгээлинен бир топ эле алыс болгондугуна карабастан, анда эстетикалык аң-сезимдин жана көркөм кабылдоолордун өнүгүшү менен катар эле, жалпыланган эстетикалык ой-пикирдин маанилүү түйүлдүгү да пайда болгон. Калктын дүйнөнү эстетикалык өздөштүрүүсү социотабигый чөйрөдөн, күнүмдүк тажрыйбадан ажыратылган эмес. Дегеле эстетикалык баалуулуктар тууралуу ой жүгүртүүсүнүн башаты реалдуу кубулуштардан, турмуштук жагдайлардан келип чыгат.

Макал-лакаптардын мазмунунда чагылдырылган сулуулук жана кооздук – табиятка, адамдарга, алардан ортосундагы мамилелерге мүнөздүү сапаттар. Алардын көзкараштык, аксиологиялык табияты айгинелеп тургандай, шайкештик, ыргактуу уюшкандык, симметрия, бүтүндүк, тең салмактуулук ж.б. принциптер кыргыздар үчүн табиятта да, адамдардын иш аракетинде да бирдей, адекваттуу эле мааниде болгон. Макал-лакаптардын маани-маңызында пайдалуу нерселер ар качан сулуу, ал эми сулуулук дайыма пайдалуу. Чындык менен көркөмдүк да ушундай эле байланышта болот.

Калкыбыздын эстетикалык кабылдоосунда адам сулуулугу менен табигат кооздугунун ортосунда эквиваленттүүлүк жатат. «Жердин көркү эгин, элдин көркү - билим», «Ак сакалдуу карыя, акылы терең дарыя» деген макалдарда адам дүйнөсү жаратылыш кубулуштары менен салыштырылып, өз ара бир бүтүндүктү түзөт. Табият менен адамдардын өз ара байланышы, социо-табигый тең салмактуулукту сактоо зарылдыгы тууралуу кыргыз элинин көп кылымдык эстетикалык тажрыйбасына таянган акылмандыгы макал-лакаптарда таасын чагылдырылган.

Адамдардын чыныгы дүйнөнү эстетикалык жактан кабылдоолору алардын турмуштук шарттарына, социомаданий жагдайларга жараша болоору белгилүү, б.а. алар өзүлөрүнүн жашоо-тиричилигинде, практикалык иш аракетинде пайдалуу буюмдарды жасоо менен курчап турган дүйнөнү таанып билет, ошол эле убакта алар өзү жараткан буюмуна, өзүлөрүнүн чыгармачыл жөндөмүнө карата эстетикалык сезим-табитке ээ болушат. Демек, алар үчүн таанып билүү, бүтүндөй эле атуулдук чыгармачылык, эстетикалык ырахат, сулуулукту өздөштүрүү катары түшүнүлгөн. Эмгектин натыйжасы менен иштелип чыккан буюмдар утилитардык гана эмес, социалдык-эстетикалык баалуулук болуу менен бирге адамдардын руханий-нравалык керектөөлөрүн дагы канааттандырууга жөндөмдүү: «Жоголгон бычактын сабы алтын», «Сыр идиштин сыры кетсе да, сымбаты кетпейт»

Элдик макал-лакаптарда «сулуулук» түшүнүгү объективдүүлүк жана субъективдүүлүк өз ара байланыштарынын призмасы аркылуу каралаары белгилүү. «Ааламдын көркүн көз ачат, адамдын көөнүн сөз ачат» деген макалда «ааламга» мүнөздүү болгон сулуулук жогорку баалуулук катары эстетикалык маанини туюнтат. Эстетикалык сапаттар объективдүү түрдө «ааламдын», табияттын болмушунун өзүндө жатат деген көз караш берилген. «Ааламдын көркү» субъективдүү эстетикалык баа берүүлөр, табиттер жана сезимдер аркылуу - «көз» менен «ачылат», өздөштүрүлөт, ансыз дүйнөнүн эстетикалык сапаттары, касиеттери таанылгыс бойдон калышы мүмкүн.

Кыргыздардын дүйнө таанымында эстетикалык көрүнүштөр этикалык түшүнүм-түшүнүктөр менен тыгыз байланышта, шайкештикте каралган. Макал-лакаптарда адамдардын сулуулугунун маңызы анын ички жана тышкы мүнөздөмөлөрүнүн биримдиги менен туюнтулат. Бул өңүттөн алганда кыргыз этносунун коомдук аң-сезиминде этикалык жана эстетикалыктын жалгашы жакшылык менен сонундуктун, дене менен руханий кемтиксиздиктин, тазалыктын менен чындыктын органикалуу биримдиги катары ой жорулат. Кутман калкыбыздын дүйнө кабылдоосунда сулуулуктун туу чокусу катары аялзатынын асыл нравалык сапаттары көркөм чагылган: «Аттын көркү жалында, кыздын көркү чачында», «Чекири жок кой көздүү, сепкили жок ак жүздүү». «Аялдын сулуулугу ажарында, эркектин сулуулугу – акылында», «Баатырдын көркү эрдикте» деген макалдарга таянсак, эркек менен аялдардын моралдык-руханий дөөлөтү, сулуулугу эстетикалык баа берүү объекттилери катары өз ара айырмаланып турат. Мындай баа берүү, салт катары ар кандай жаратылыштык, социо-маданий жана баалуулук-функционалдык ченемдер менен стандарттарга ылайыкташтырылган.

Эзелтеден эле көтөрүңкү сезим менен пастык көрүнүштөрү биримдикте кыргыздардын макал-лакаптарында туюнтулуп келген. Бийик тоолуу ландшафт элибизде көтөрүңкү сезимдин пайда болуусуна өбөлгө түзгөн: «Бийик дөбөгө чыксаң – көзүң ачылат, жакшы менен сүйлөшсөң – көңүлүң ачылат». Ал эми рухий мурастарда согушжашоодогу эң жаман, пастык, ыплас, көрүнүш катары элестетилген: «Согуштун көзү сокур». Мында сокурчулук жашоого болгон үмүттүн өчүшүнө алып келет, пастык сезимдин таасири адамдын жашоосун кубаттан тайытып, жарыгын өчүрүп, кош көңүлдүүлүктү пайда кылат.

Социомаданий баалуулуктардын алкагында комедиялуулук аркылуу эстетикалык идеалдарга карама-каршы келген көрүнүштөргө сын айтылат. Кандайдыр бир коомдук көрүнүштүн, иш-аракеттин, жүрүм-турумдун, кылык-жоруктун элдин түшүнүгүнө, эстетикалык идеалына шайкеш келбей калышы шылдың, каймана иретинде туюнтулаары шексиз, маселен: «Бай союуга козу таппай, жардынын жалгыз козусун сураптыр» ж.б. Ал эми элдик мураста туюнтулган трагедиялуулук бүтүндөй адамзаттын тагдыры менен байланыштырылган, маселен «Жакшы жашамак бар, жакшы өлмөк жок».

Жалпысынан алганда, кыргыз этносунун макал-лакаптарында адамдардын дүйнөдөгү асылдыктарды, кооздуктарды демейки аң-сезимдин деңгээлинде таанып билүү аркылуу табият, социалдык турмуш, адамзат баалуулуктарынын көп кырдуу сфераларын өздөрүнүн акыл-эс сересинен өткөрүү даражасы, алардагы эстетикалык дөөлөттөрдүн топтому чагылдырылган.

**«Корутундуда»** төмөндөгүдөй иштин негизги натыйжалары жана жалпы логикалык жыйынтыктары көрсөтүлдү:

1.Маданий-цивилизациясынын өнүгүү алкагында, кыргыз философиясынын тарыхында элибиздин макал-лакаптары этносубуздун жашоо-тиричилик мүнөзүнө, жарандар мекендеген жаратылыштын шарттарына, социомаданий жагдайларына, күнүмдүк-демейки аң-сезимине, менталитетине, психологиясына, каада-салттарына, үрп-адаттарына жараша түптөлүп, ошолорго шайкеш калыптанып, улуттук-этностук өзгөчөлүккө ээ болгон рухий кубулуш болуп эсептелет. Макал-лакаптар – элдин турмуш тажрыйбасынан алынган, философиялык тереңдикти өзүнө камтыган, ой жүгүртүүнүн жана дүйнөнү таанып-билүүнүн өзгөчө ыкмасы болуп эсептелген, элдик даанышмандыктын кенчи.

2.Кыргыз элинин макал-лакаптарынын келип чыгышы жана калыптанышы татаал, көп кырдуу диалектикалык процесс болуп саналат. Алардын мазмунундагы тарыхый-философиялык, этнофилософиялык көз караштардын туюнтулушу көчмөн цивилизациясынын мейкиндик-мезгилдик континуумда ишке ашырылат. Биздин этносубуздун маданий- цивилизациялык өнүгүүсү көрсөткөндөй, макал-лакаптардын социомаданий булактары (турмуш-тиричилик, кыргыз мифтери, мусулманчылыкка чейинки диний ишенимдер, ислам маданияты, кеп маданияты) бири менен тыгыз байланыштарда болуу менен, бүтүндөй кутман элдин реалдуулуктун түрдүү формаларын субъективдүү чагылдыруунун, акыл-эс дараметинен өткөрүүнүн өзөгүн түзүшкөн. Оозеки чыгармачылыктын бир бөлүгү болгон макал-лакаптардын пайда болуу тарыхына байкоо жүргүзсөк, ал элдин дүйнө таануучулук көз карашынан, тарыхый өсүп-өнүгүү жолунан ошондой эле улуттук өзгөчөлүгүнө жараша пайда болгон акыл-эстин жыйындысы экени көрүнөт.

3.Макал-лакаптарда аалам, космос, адам табияты жана адамдар менен табигый чөйрөнүн татаал өз ара мамилелери жөнүндөгү элдик дүйнөтаанымдагы көптөгөн реалисттик ойлор, акыл-эс дүрмөтү, корутундулар камтылган. Мындай рухий баалуууктар ой-бүтүмдөр дээрлик илимий-теориялык концепттер формасында эмес, көркөм каражаттар аркылуу берилүүчү рухий-практикалык мааниге ээ. Макал-лакаптардагы онтологиялык-гносеологиялык, натурфилософиялык маанайдагы дүйнө түшүнүүлөр калктын реалдуулукту позитивдүү өздөштүрүшүнө идеялык база болгон. Алардын мазмунунда көчмөндүү жашоо-тиричиликтин контекстинде калкыбыздын табияттын, анын чексиз көрүнүштөрүнүн өзгөрмөлүүктөрүн, баалуулугун, карама-каршылыктуулугун, биримдигин, жаратылыш менен адамдардын өз мамилелериндеги гармония, дисгармония процесстеринин өзгөчөлүктөрү туюнтулган. Ушуга байланыштуу макал-лакаптардын топтомунда жаратылышка, адамдын табиятына аяр мамиле жасоо мүдөө-чакырыгы чагылдырылган.

4.Макал-лакаптар кыргыздардын дүйнө өздөштүрүүсүнүн карама-каршылыктуулугун, динамикалуулугун, улуттук-этникалык мүнөзүн, социалдык-этикалык ориентациясын туюнтуп турат. Демейки аң-сезимдин, поэтикалык таанымдын контексттинде функцияланган макал-лакаптарда камтылган кыргыз элинин социалдык-этникалык дөөлөттөрү, адеп-ахлак баалуулуктары, тарыхый-маданий мезгилдин, рухий-нравалык жагдайлардын мүдөө-талабына жараша эволюцияланган, баалуулуктардын гуманисттик, моралдык ориентацияларынын өсүшү менен мүнөздөлгөн. Социалдык чөйрөнү, адам дүйнөсүн, жашоо-турмуш агымын жана аларды бүтүндөй реалдуулук менен биримдикте таануунун өзгөчөлүктөрүнө жараша кыргыздардын «жакшылыкка», «жамандыкка» болгон улуттук-этностук мамилелери, баалоо системасы көптөгөн макал-лакаптар түрүндө практикалык мораль катары иштелип чыккан. Калкыбыздын мурастарынын айрыкча макал-лакаптарынын рухий нравалык өңүтүндө негизинен чөйрөгө, адамдарга таандык этикалык парадигмалар туюнтулган.

5. Элибиздин макал-лакаптары көөнөрбөс баалуу рухий процесс катары эстетикалык көз караштарды, ой-корутундуларды камтыйт. Макал-лакаптардын мазмунунда көркөм образдуу чагылдырылган табияттагы, адам турмушундагы ар түрдүү сандык-сапаттык аныктыктарга эстетикалык баа берүү (сыпаттама) ар дайым жарандык активдүү иш-аракеттик процесстин ажырагыс бөлүгү катары элестетилген. Макал-лакаптар адамдардын реалдуулукка эстетикалык мамиле жасоосунун өзгөчө жыйынтыкталган формасы. Адамдардын атуулдук бийик парасатын, социотабигый чөйрөнүн нарктуулугун «сулуулуктун закону» аркылуу аныктоо тенденциясы элдик дүйнө тааным процессине шайкеш келип турган. Кыргыздардын дүйнөнү эстетикалык кабылдап, өздөштүрүүлөрү логикалык туюнтуунун ырааттуу теориялык формасында болбогону менен кыргыз элинин философиялык-эстетикалык ойломунун өнүгүшү үчүн чоң мааниге ээ.

**Диссертациянын негизги мазмуну төмөнкү эмгектерде чагылдырылды:**

1. Абылкасымова Г.А. Кыргыз макал, лакаптарынын контекстиндеги толеранттуулук проблемасы [Текст] / Г.А. Абылкасымова, М.Ж. Жумагулов // Вестник Иссык-кульского универститета. –– Каракол, 2011. Вып. 30. – 224-229-б.

2. Абылкасымова Г.А. Отражение кыргызского менталитета в пословицах и поговорках [Текст] / Г.А. Абылкасымова // Гуманитарные проблемы современности. Научные труды молодых ученых. Институт философии и политико-правовых исследований НАН КР. – Бишкек, 2012. Вып. 15. – 75-83-б.

3. Абылкасымова Г.А. Кыргыз макал-лакаптарынын социо-маданий булактары [Текст] / Г.А. Абылкасымова // Вестник. Институт философии и политико-правовых исследований НАН КР. – Бишкек, 2012. Вып. 2. – 25-30-б.

4. Абылкасымова Г.А. Натурфилософское измерение пословиц и поговорок кыргызского народа [Электр.ресурс] / Г.А. Абылкасымова // Интернет журнал ВАК КР. – Бишкек, 2014. Вып. 2.

5. Абылкасымова Г.А. Духовно-нравственный потенциал пословиц и поговорок кыргызского народа [Текст] / Г.А. Абылкасымова // Вестник. Казахский национальный педагогический универститет им. Абая. – Алматы, 2014. Вып. 1(47). – 97-101-б.

6. Абылкасымова Г.А. Эстетическое измерение кыргызских пословиц и поговорок [Текст] / Г.А. Абылкасымова // Гуманитарные проблемы современности. Научные труды молодых ученых. Институт философии и политико-правовых исследований НАН КР. – Бишкек, 2014. Вып. 19. – 116 -123-б.

7. Абылкасымова Г.А. Кыргыз элинин макал, лакаптарындагы диалектикалык идеялар [Текст] / Г.А. Абылкасымова // Вестник.– Кыргызский государственный университет строительства, транспорта и архитектуры им.Н.Исанова. – Бишкек, 2014. Вып. 4 (46). – 78-83-б.

Абылкасымова Гульназ Абасовнанын философия илимдеринин кандидаты окумуштуулук даражасын изденип алуу үчүн 09.00.03 – философиянын тарыхы адистиги боюнча жазылган **«Кыргыздардын макал-лакаптарынын философиялык маңызы»** аттуу темадагы диссертациясына

**Р Е З Ю М Е**

**Чечүүчү сөздөр:** элдик мурас, макал-лакаптар, дүйнө түшүнүү, көз караш, реалдуулук, натурфилософия, этика, баалуулук, эстетика.

**Изилдөөнүн максаты -** социомаданий болмуштун диалектикасынын контекстинде кыргыз макал-лакаптарынын маңызын тарыхый-философиялык өңүттөн анализдөө.

**Изилдөөнүн объектиси** болуп кыргызмакал-лакаптары саналат. Изилдөөнүн **предмети** катары элдик макал-лакаптардагы философиялык маани-маңызы эсептелет.

**Диссертациянын теориялык жана методологиялык негизин** диалектикалык логиканын принциптери (жалпы байланыш, өнүгүү, системалуулук, карама-каршылык, детерминизм ж.б), жалпы логикалык методдор (тарыхыйлуулук жана логикалуулук, анализ жана синтез, ж.б ) түздү. Ошондой эле изилденүүчү проблеманын мазмунун ачуу үчүн илимий таанып билүүнүн формалдык-логикалык жана тарыхый-салыштырма ыкмалары, цивилизациялык-маданий таануучулук, синергетикалык, герменевтикалык усулдар колдонулду.

Изилдөөдө ааламдашуу процессинин контекстинде элдик мурастардын, айрыкча макал-лакаптардын көз караштык, философиялык жана лингвистикалык табияты жөнүндөгү чет өлкөлүк, ошондой эле ата-мекендик изилдөөчүлөрдүн эмгектери кеңири колдонулду.

**Изилдөөнүн теориялык жана практикалык мааниси**

Диссертациялык иштеги жалпыланаган концептуалдуу жоболор кыргыз элинин өнүгүү тарыхындагы дүйнө таанымынын баалуулугун, реалдуулукту өздөштүрүүсүнүн философиялуулугун, көз караштык ырааттуу мазмунун өздөштүрүүгө жигердүү салым кошмокчу.

Диссертациянын теориялык-методологиялык жыйынтыктарын философиянын тарыхы, кыргыз философиясы, этика, эстетика, маданият таануу боюнча атайын курстарды даярдоодо, лекцияларда, семинардык сабактарда таяныч база катары колдонууга болот. Изилдөөдө берилген корутундулар жаш муундарды нравалуулукка, жарандык, улуттук иденттүүлүккө тарбиялоодо рухий булак иретинде пайдаланышы мүмкүн.

**РЕЗЮМЕ**

диссертации Абылкасымовой Гульназ Абасовны на тему: **«Философская сущность пословиц, поговорок кыргызов»**, представленной на соискание ученой степени кандидата философских наук по специальности 09.00.03 – история философии

**Ключевые слова:** народная мудрость,пословицы, поговорки, мировоззрение, реальность, натурфилософия, этика, ценность, эстетика.

**Объектом исследования** являются кыргызские пословицы и поговорки. Как предмет исследования считается философское содержание и сущность народных пословиц и поговорок.

**Цель исследования** – анализ смысла кыргызских пословиц и поговорок в контексте диалектики социокультурной действительности с историко-философской позиции.

**Теоретическую и методологическую основу** диссертации составили принципы диалектической логики ( общая связь, развитие, системность, противоречие, детерминизм и др.), общие логические методы ( историчность и логичность, анализ и синтез т.п.). Также для раскрытия содержания исследуемой проблемы были использованы формально-логические и историко-сравнительные методы научного познания, цивилизационно-культурное познание, синергетические, герменевтические методы.

В исследовании были широко использованы в контексте процесса глобализации труды зарубежных, а также отечественных исследователей о мировоззренческой, философской и лингвистической природе народного наследия, особенно пословиц и поговорок.

**Теоретическое и практическое значение исследования**

Обобщенные концептуальные положения в диссертационной работе призваны внести значительный вклад на освоение ценности миропознания, философский аспект усвоения реальности, последовательного содержания мировоззрения в истории развития кыргызского народа.

Теоретико – методологические итоги диссертации можно использовать в качестве опорной базы при подготовке спецкурса поистории философии, кыргызской философии, этики, эстетики, культуроведении, лекций и семинарских занятий. Заключения, данные в исследовании, могут быть использованы в воспитании молодого поколения нравственности, гражданственности, национальной идентичности в качестве нравственного источника.

**SUMMARY**

To the thesis work on the theme: **«Philosophic meaning of proverbs and sayings of Kyrgyz people»**, by Gulnaz Abasovna Abylkasymova, for the degree of a Candidate of Philosophic Sciences in the speciality of 09.00.03 – History of Philosophy.

**Key words:** peoples heritage, proverbs and sayings, world concept, worldview, reality, natural philosophy, ethics, value, aesthetics.

**Purpose of the research is the analysis** of meaning of the Kyrgyz proverbs and sayings in the context of dialectics of sociocultural reality on the historical and philosophic view.

**The object of the research is the** Kyrgyz proverbs and sayings. The subject of the research is philosophic content and meaning of the peoples proverbs and sayings.

**Theoretical and methodological basis** of the thesis work include the principles of dialectic logic (general connection, development, systematicity, contradiction, determinism etc.), general logical methods (historicity and logic nature, analysis and synthesis etc.). It is also for the revealing of the content of the research problem used formal and logic, and historical and comparative methods of scientific cognition, civilizational and cultural learning, synergetic and hermeneutic methods.

The works of the foreign as well as native researches on worldview, philosophic and linguistic nature of the peoples heritage, especially proverbs and sayings have been widely used in the research in the context of the process of globalization.

**Theoretical and practical meaning** of the research. Generalized conceptual provisions in the thesis work serve to make the considerable contribution based on the value of the worldview, philosophic aspect of the reality acquisition, consistent content of the worldview in the history of development of the Kyrgyz people.

Theoretical and methodological resume of the thesis work can be used as the supporting base under the preparation of the course in History of Philosophy, Kyrgyz Philosophy, Ethics, Aesthetics, Cultural Studies, lectures and seminar studies. Conclusions made in the research can be used for learning of morality, public spirit, national identity as a moral source at the younger generation.